РЕПУБЛИКА СРБИЈА

НАРОДНА СКУПШТИНА

ДЕВЕТА СЕДНИЦА

ДРУГОГ РЕДОВНОГ ЗАСЕДАЊА

14. децембар 2015. године

(Седница је почела у 10.15 часова. Председава Маја Гојковић, председник Народне скупштине.)

\*

\* \*

ПРЕДСЕДНИК: Поштоване даме и господо народни посланици, отварам Девету седнице Другог редовног заседања Народне скупштине Републике Србије у 2015. години.

На основу службене евиденције о присутности народних посланика констатујем да седници присуствује 101 народни посланик.

Ради утврђивања броја народних посланика присутних у сали, молим да убаците своје идентификационе картице у посланичке јединице.

Констатујем да је применом електронског система за гласање утврђено да је у сали присутан 131 посланик и да имамо услове за рад.

Обавештавам вас да су данас спречени да седници присуствују посланици: Зоран Живковић, Жарко Обрадовић и Владимир Маринковић.

Сагласно члану 86. став 2. и члану 87. став 2. Пословника, обавештавам вас да сам ову седницу сазвала у року краћем од рока предвиђеног у члану 86. став 1.

Уз сазив ове седнице који вам је достављен садржан је предлог дневног реда седнице.

Пре утврђивања дневног реда седнице, сагласно члану 92. став 2. и члану 93. Пословника, потребно је да одлучимо о предлозима за стављање на дневни ред аката по хитном поступку, предлозима за допуну дневног реда и спајању тачака.

Влада је предложила да се по хитном поступку стави на дневни ред – Предлог закона о изменама и допунама Закона о Државном већу тужилаца.

Стављам на гласање овај предлог.

За 125, против 14, није гласало седам, од 146 посланика.

Констатујем да је Скупштина прихватила овај предлог.

Влада је предложила да се по хитном поступку стави на дневни ред – Предлог закона о изменама и допунама Закона о Високом савету судства.

Стављам на гласање овај предлог.

За 125, против 15, није гласало пет, од 145 посланика.

Констатујем да је Скупштина прихватила овај предлог.

Влада је предложила да се по хитном поступку стави на дневни ред – Предлог закона о изменама Закона о здравственом осигурању.

Стављам на гласање овај предлог.

За 126, против 14, није гласало пет, од 145 посланика.

Констатујем да је Скупштина прихватила овај предлог.

Влада је предложила да се по хитном поступку стави на дневни ред – Предлог закона о изменама Закона о здравственој документацији и евиденцијама у области здравства.

Стављам на гласање овај предлог.

За 127, против 14, није гласало пет, од 146 посланика.

Констатујем да је Скупштина прихватила овај предлог.

Влада је предложила да се по хитном поступку стави на дневни ред – Предлог закона о изменама и допунама Закона о здравственој заштити.

Стављам на гласање овај предлог.

За 127, против 14, није гласало пет, од 146 посланика.

Констатујем да је Скупштина прихватила овај предлог.

Народни посланик Благоје Брадић предложио је да се дневни ред седнице допуни тачком – Предлог закона о изменама и допунама Закона о јавним медијским сервисима.

Да ли желите реч? (Да.) Изволите.

БЛАГОЈЕ БРАДИЋ: Захваљујем, госпођо председавајућа. Колегинице и колеге, поштовани грађани Србије, овај жагор у сали значи да ће напокон скупштинска већина прихватити моје предлоге, јер све ово што ја предлажем из седнице у седницу је у циљу да се побољшају закони које је ова скупштинска већина усвојила пре више од годину дана.

О чему се ради? Пре годину и по дана ова скупштинска већина је усвојила два закона везана за информисање, о информисању и медијима и о јавним медијским сервисима, тиме укинула могућност локалним самоуправама да буду оснивачи локалних медијских сервиса и укинула право грађанима испод Саве и Дунава да буду равноправни у могућности коришћења јавног медијског сервиса.

Наиме, тим законом у Републици Србији постоје само два јавна медијска сервиса: Радио-телевизија Војводине и Радио-телевизија Србије. РТВ покрива територију Војводине и омогућава грађанима Војводине да, поред информација које имају преко РТС-а, уз посредство РТС-а, могу да имају допунску информацију преко РТВ-а, јер она има два телевизијска и три радио програма, тако да локалне теме које интересују грађане Војводине могу много боље да сагледају и много бољу информацију да добију.

Оно што је проблем јесте што грађани испод Саве и Дунава сем РТС-а и РТВ-а немају могућност да адекватно буду заступљени у програму, из простог разлога што је капацитет програма толики, дан траје 24 сата, не траје дуже, и људи немају могућност да се информишу шта се дешава у Прокупљу, Лесковцу, Врању, шта се дешава у Нишу, Крагујевцу, Крушевцу, Шапцу.

Оно што сам ја предложио јесте да се формира радио-телевизија ужа Србија, по угледу на шему РТВ-а, да има два телевизијска и три радио програма и начин функционисања као што је РТВ, а то је да 70% средстава од претплате иде за финансирање радио-телевизије ужа Србија, а са 30% средстава да се финансира РТС.

(Народни посланик Драган Шормаз добацује.)

Слушаћете ви, колега, о овоме све време овог мандата…

ПРЕДСЕДНИК: Без добацивања, мени се обраћајте.

БЛАГОЈЕ БРАДИЋ: Госпођо председавајућа, молим вас, ја сам ипак стоматолог, не могу да се концентришем када је галама. Ако можете, да упозорите колегу Шормаза да ми не добацује. Захваљујем.

Поновићу, имам још три минута, па ћу му лепо објаснити због чега тражимо да се изгласа радио-телевизија ужа Србија.

ПРЕДСЕДНИК: Потрошили сте време на ваше убеђивање.

БЛАГОЈЕ БРАДИЋ: Хвала.

ПРЕДСЕДНИК: Стављам на гласање.

За 16, није гласало 129, од 145 народних посланика.

Народна скупштина није прихватила ваш предлог.

Народни посланик Борислав Стефановић предложио је да се дневни ред седнице допуни тачком – Предлог закона о слободи од страха.

Да ли посланик Борислав Стефановић жели реч? (Није ту.)

Стављам на гласање.

За 14, није гласало 133, од 147 народних посланика.

Констатујем да Скупштина није прихватила овај предлог. Народни посланик Борислав Стефановић предложио је да се дневни ред седнице допуни тачком – Предлог закона о допунама Закона о финансирању политичких активности.

Стављам на гласање овај предлог.

За 14, није гласало 133, од 147 народних посланика.

Констатујем да Скупштина није прихватила овај предлог.

Народни посланик Балша Божовић предложио је да се дневни ред седнице допуни тачком – Предлог закона о престанку важења Закона о привременом уређивању начина исплате пензија.

Стављам на гласање овај предлог.

За 16, није гласало 130, од 146 народних посланика.

Констатујем да Скупштина није прихватила овај предлог.

Народни посланик Борислав Стефановић предложио је да се дневни ред седнице допуни тачком – Предлог закона о допуни Кривичног законика.

Стављам на гласање овај предлог.

За 16, није гласало 132, од 148 народних посланика.

Констатујем да Скупштина није прихватила овај предлог.

Народни посланик Борислав Стефановић предложио је да се дневни ред седнице допуни тачком – Предлог закона о изменама и допунама Закона о рехабилитацији.

Стављам на гласање овај предлог.

За 12, није гласало 137, од 149 народних посланика.

Констатујем да Скупштина није прихватила овај предлог.

Народни посланик Биљана Хасановић Кораћ предложила је да се дневни ред седнице допуни тачком – Предлог закона о допуни Закона о локалној самоуправи.

Стављам на гласање овај предлог.

За 16, није гласало 134, од 150 народних посланика.

Констатујем да Скупштина није прихватила овај предлог.

Народни посланик Биљана Хасановић Кораћ предложила је да се дневни ред седнице допуни тачком – Предлог закона о предлагању закона, који је поднела Народној скупштини 15. септембра ове године.

Стављам на гласање овај предлог.

За 16, није гласало 132, од 148 народних посланика.

Констатујем да Скупштина није прихватила овај предлог.

Народни посланик Слободан Хомен предложио је да се дневни ред седнице допуни тачком – Предлог закона о допунама Закона о Агенцији за борбу против корупције.

Стављам на гласање овај предлог.

За 15, није гласало 133, од 148 народних посланика.

Констатујем да Скупштина није прихватила овај предлог.

Народни посланик Александар Сенић предложио је да се дневни ред седнице допуни тачком – Предлог закона о допунама Закона о порезима на имовину.

Стављам на гласање овај предлог.

За 13, није гласало 137, од 150 народних посланика.

Констатујем да Скупштина није прихватила овај предлог.

Народни посланик Јанко Веселиновић предложио је да се дневни ред седнице допуни тачком – Предлог закона о допунама Кривичног законика.

Да ли желите реч? (Не.)

Стављам на гласање овај предлог.

За 15, није гласало 133, од 149 народних посланика.

Констатујем да Скупштина није прихватила овај предлог.

Народни посланик Иван Јовановић предложио је да се дневни ред седнице допуни тачком – Предлог закона о изменама и допунама Закона о зашити корисника финансијских услуга.

Стављам на гласање овај предлог.

За 16, није гласало 133, од 149 народних посланика.

Констатујем да Скупштина није прихватила овај предлог.

Народни посланик Александра Јерков предложила је да се дневни ред седнице допуни тачком – Предлог закона о измени Кривичног законика.

Да ли жели реч? (Не.)

Стављам на гласање овај предлог.

За 17, није гласало 132, од 149 народних посланика.

Констатујем да Скупштина није прихватила овај предлог.

Народни посланик Александар Сенић предложио је да се дневни ред седнице допуни тачком – Предлог закона о допунама Закона о порезима на имовину.

Стављам на гласање овај предлог.

За 14, није гласало 136, од 150 народних посланика.

Констатујем да Скупштина није прихватила овај предлог.

Народни посланици Зоран Живковић и Владимир Павићевић предложили су да се дневни ред седнице допуни тачком – Предлог резолуције Народне скупштине о признању и осуди геноцида над Јерменима почињеном у Османском царству у периоду 1915–1922. године.

Стављам на гласање овај предлог.

За 11, није гласало 139, од 150 народних посланика.

Народна скупштина није прихватила овај предлог.

Народни посланик Александар Сенић предложио је да се дневни ред седнице допуни тачком – Предлог закона о допунама Закона о порезу на добит предузећа.

Стављам на гласање овај предлог.

За 10, није гласало 140, од 150 народних посланика.

Народна скупштина није прихватила овај предлог.

Народни посланик Горан Богдановић предложио је да се дневни ред седнице допуни тачком – Предлог закона о измени Закона о порезу на добит правних лица.

Реч има народни посланик Горан Богдановић. Изволите.

ГОРАН БОГДАНОВИЋ: Хвала, председнице. Поштовани народни посланици, по ко зна који пут желим да вам изнесем и образложим разлоге за стављање на дневни ред седнице Народне скупштине Предлога закона о измени Закона о порезу на добит правних лица.

Овај закон садржи само промену једног члана, али са дугорочно позитивним ефектима по економију Републике Србије. Влада Републике Србије је од 2012. године до данас повећала практично све порезе, тј. пореске стопе на све порезе који се плаћају у Србији. Порез на додату вредност је повећан са 18 на 20 посто, порез на добит са осам на 10 посто, паушалне порезе привредницима са 10 на 15 посто, акцизе на дуван, нафту, кафу, увела је нову акцизу на струју, порез на имовину итд.

На овај начин, бојим се да, поштовани народни посланици, Влада одбија инвеститоре, јер, поред овога, инвеститоре одбија и лоша регулатива, високе цене трговања, лоша пракса рада и институционално окружење.

Многе транзиционе земље су имале релативно ниске стопе пореза на добит компаније и то се показало као важан фискални инструмент у функцији развоја економије, повећања запослености и обезбеђивања високе стопе раста у будућности, пре свега кроз повећање извоза. Са овим пореским растерећењем, почећемо да стварамо за инвеститоре и све оне који сада послују један атрактивнији порески систем у служби привреде и поступног повећања БДП-а.

Само снижење стопе пореза на добит са 15 на 10 посто неће решити структурне проблеме наше економије, али може бити, свакако, један важан фискални инструмент за оздрављење раста наше економије. Из тог разлога, и све ово што сам рекао, поштовани народни посланици, позивам вас да гласате за овај предлог закона, јер нико у посланичкој групи Борис Тадић – СДС, не види разлог због чега овакав предлог закона не би био данас на дневном реду. Хвала.

ПРЕДСЕДНИК: Хвала.

Стављам на гласање овај предлог.

За 14, није гласало 135, од 149 народних посланика.

Народна скупштина није прихватила овај предлог.

Народни посланик Јанко Веселиновић предложио је да се дневни ред седнице допуни тачком – Предлог закона о изменама и допунама Закона о заштити корисника финансијских услуга.

Стављам на гласање овај предлог.

За 16, није гласало 134, од 150 народних посланика.

Народна скупштина није прихватила овај предлог.

Народни посланик Јанко Веселиновић предложио је да се дневни ред седнице допуни тачком – Предлог закона о конверзији кредита у швајцарским францима CHF у евре EUR.

Стављам на гласање овај предлог.

За 15, није гласало 135, од 150 народних посланика.

Народна скупштина није прихватила овај предлог.

Народни посланик Јанко Веселиновић предложио је да се дневни ред седнице допуни тачком – Предлог закона о изменама и допунама Закона о трговини.

Стављам на гласање овај предлог.

За 15, није гласало 135, од 150 народних посланика.

Народна скупштина није прихватила овај предлог.

Народни посланик Благоје Брадић предложио је да се дневни ред седнице допуни тачком – Предлог закона о измени Закона о доприносима за обавезно социјално осигурање.

БЛАГОЈЕ БРАДИЋ: Захваљујем, госпођо председавајућа. Првог августа 2014. године скупштинска већина је усвојила измену Закона о доприносима за обавезно социјално осигурање и том одлуком је допринос за социјално осигурање са 12,3% смањила на 10,3%, два посто је пребачено на позицију пензија и тиме је РФЗО смањила за око 300 милиона евра годишњи приход. Нормално, то је урађено са циљем растерећења буџета како би према пензијама за 300 милиона евра буџет имао мање издатке како би се сад приказивао позитиван ефекат пословања буџета за ову годину.

Но, да се вратимо РФЗО и новцу који сви ми уплаћујемо у тај фонд како бисмо имали здравствену заштиту. Смањењем два посто, поштоване колеге, доприноса за здравство, ми смо смањили прилив, који је у 2014. години био 165,9 милијарди динара, на 125,3 милијарди динара, што је 40 милијарди мање него што је било 2014. године. Смањењем ова два посто урађен је ребаланс буџета РФЗО, тако да је буџет који је био планиран на 236 милијарди динара смањен за 20 милијарди, па је био 215,7 милијарди. И то није све.

Оно што је интересантно, о томе сам причао када смо усвајали буџет, то је да Република Србија има обавезу да за скоро милион осигураника, грађана Србије уплаћује доприносе за здравство, и то је негде око 11 милијарди динара. Ове године је уплаћено 530 милиона уместо 11 милијарди, а следеће године је планирано 668 милијарди. Из свега тога набројаног види се да је мањак у буџету негде око 40 милијарди динара за исти обим права и обавеза осигураних лица.

Да не бисмо довели у проблем функционисање српског здравства, молим вас да прихватите мој предлог и да вратимо здравственом осигурању 12,3% – јер, слушамо месецима уназад да је буџет у одличном стању, тако да буџет има довољно пара како би суфинансирао пензије – и да изгласавањем овог предлога измена закона омогућимо да српско здравство има довољно пара.

ПРЕДСЕДНИК: Време. Захваљујем.

Стављам на гласање овај предлог.

За 15, није гласало 132, од 147 народних посланика.

Народна скупштина није прихватила овај предлог.

Народни посланик Благоје Брадић предложио је да се дневни ред седнице допуни тачком – Предлог закона о изменама и допунама Закона о информисању и медијима.

Реч има Благоје Брадић.

БЛАГОЈЕ БРАДИЋ: Захваљујем, госпођо председавајућа, и да наставим где сам стао. Изменом закона о јавним медијским сервисима и информисању и медијима је установљено да ће такса за РТС и РТВ бити 500 динара. Пре пар дана смо то променили и видећемо како ће Влада креирати ту таксу од Нове године.

Оно што је извесно, то је да је у буџету планирано преко четири милијарде динара за финансирање РТС и РТВ, а пошто буџет пуне сви грађани Србије, значи, сви ми дајемо новац за финансирање РТС и РТВ, с тим што грађани испод Саве у Дунава, понављам по ко зна који пут, немају иста права заступљености у јавним медијским сервисима.

Сви сте ви свесни, поштовани грађани, да имамо изјутра Јутарњи програм РТС, где се објави понека вест из места испод Саве и Дунава, и имате по подне Хронику региона. Обично су то вести негативне конотације, али оно што интересује грађане Србије је како се одвија живот, како раде јавна комунална предузећа у њиховим срединама, оно што је њима битно. Они то немају могућност да виде преко РТС-а, а још мање преко РТВ-а они који живе испод Саве и Дунава.

Молим да се прихватите мој предлог како бисмо омогућили грађанима који живе у Шапцу, Ваљеву, Крагујевцу, Крушевцу, Нишу, Белој Паланци, Врању да имају исте могућности информисања као што имају грађани у Београду, као што имају грађани у Војводини.

Знам да постоје страначке одлуке, али постоји и нешто што се зове одговорност према грађанима, одговорност према својим суграђанима. Поновићу, лепо је да ми знамо да ли има воде на Вождовцу, да ли је проходан мост, овај нови који је направљен пре једно три године, али мене у Нишу интересује како раде комунална предузећа, да ли обданишта имају грејање, да ли функционише градски превоз, а ово што се дешава у Београду мене интересује као друга или трећа информација.

Поштовани посланици, ред би био да радите и гласате у интересу својих суграђана, који су вас делегирали овде. Немојмо да губимо убеђење када пређемо Бубањ поток, немојмо ту да окренемо причу и да гласамо како нам …

ПРЕДСЕДНИК: Време. Стављам на гласање овај предлог.

За 19, није гласало 126, од 145 народних посланика.

Народна скупштина није прихватила овај предлог.

Народни посланик Благоје Брадић предложио је да се дневни ред седнице допуни тачком – Предлог закона о изменама и допунама Закона о утврђивању јавног интереса и посебним поступцима експропријације и издавања грађевинске дозволе ради реализације Пројекта „Београд на води“. Изволите.

БЛАГОЈЕ БРАДИЋ: Захваљујем, госпођо председавајућа. Уважени народни посланици, поштовани грађани, два су разлога због којих сам предложио Скупштини да узме у поновно разматрање овај закон који је усвојен пре више месеци.

Један, што је, по мишљењу правника, овај закон противуставан и задире у неприкосновено право приватне својине, јер је ова скупштина дозволила и омогућила да за један део једне београдске општине Република Србија и Град Београд могу да откупе приватну својину под образложењем да је то јавни интерес и да дају другом приватном лицу, које ће градити пословно-стамбени комплекс за тржиште, даљу продају и стицање профита.

Мислим да је то дубоко противуставно и да то није у реду. Инвеститор је могао са тим приватницима да договори, а свакоме је у интересу да заради и направи то што је замислио.

Други разлог због ког сам предложио измену овог закона је начин финансирања експропријације и инфраструктурног опремања Савског платоа. То ће се радити из буџета. Да сам у праву, можете видети у буџету за 2016. годину, где је за то одвојено две милијарде динара, две милијарде динара пореских обвезника, грађана Србије, за инфраструктурно опремање једног дела једне београдске општине. Мислим да то није у реду.

Сваки град у Србији такве захвате решава подизањем кредита или расписивањем самодоприноса, једино је ова скупштинска већина омогућила да се то ради у Београду на терет буџета Републике Србије.

Мислим да то није у реду. Мислим да тај новац можемо боље употребити тако што ћемо инвестирати у отварање нових радних места, јер сви кажемо да је основни, горући проблем у Србији незапосленост. Тај новац би и те како добро дошао као привредни подстицај, за отварање нових фабрика и запошљавање људи широм Србије.

Стога вас молим, господо народни посланици и уважене даме народне посланице, да прихватите мој предлог како бисмо променили одлуку и како бисмо омогућили да се буџетски новац користи за подизање привредних, пословних капацитета Републике Србије, а не за изградњу две куле са укупно 300 станова, једнособних, двособних и трособних. То се ради у нашим местима, али парама, тако што се плате комуналије, тако што се купи грађевинско земљиште и тако што се плате сви прикључци, и то не на терет буџета Републике Србије. Ја вам се захваљујем.

ПРЕДЕСЕДНИК: Хвала. Стављам на гласање овај предлог.

За 16, није гласало 126, од 141 народног посланика.

Народна скупштина није прихватила овај предлог.

Народни посланик Благоје Брадић предложио је да се дневни ред седнице допуни тачком – Предлог закона о измени Закона о здравственом осигурању. Да ли желите реч? (Да.)

БЛАГОЈЕ БРАДИЋ: Предложио сам измену Закона о здравственом осигурању, јер члан 41. говори о правима осигураника РФЗО на поправку зуба и лечење болести уста.

По важећем члану 41. Закона о здравственој заштити право на поправку зуба на терет средстава РФЗО имају млађи до 18. године, студенти и средњошколци до навршене 26. године, старији од 65 година одређене услуге и осигураници са специфичним болестима, да их сад не бих набрајао, као и труднице, за време трудноће и после порођаја.

Предложио сам да, изменом закона, сви осигураници, а говорим о четири и по милиона људи који уплаћују доприносе у Републици Србији а немају право на поправку зуба на терет Фонда, који они пуне, имају право да на терет средстава Републичког фонда поправљају зубе. Ова скупштинска већина, по ко зна који пут, неће да прихвати, поштовани грађани Србије, мој предлог, иако сви ми говоримо у кампањи да радимо за интерес и добробит грађана Србије.

Мени није јасно зашто колеге посланици не желе да подрже овај предлог и да омогуће вама који уплаћујете доприносе и пуните РФЗО да имате право да на терет тог истог фонда који пуните својим доприносима, од својих зарада, имате право да поправљате зубе.

Живимо у време кад је велика незапосленост, кад је велика немаштина, кад се боримо за свако радно место и за сваки динар, када људи једва састављају крај са крајем и много би значило грађанима Србије да могу да поправљају зубе на терет Републичког фонда, а не да плаћају приватне услуге ма колико приватни стоматолози скидали цене својих услуга. Кад се нема, и динар је много.

Молим вас, колеге посланици, да још једанпут размислите и да за интерес оних људи који су вас послали у ову салу одлучујете за њихово добро. Прихватите мој предлог како бисмо изменили члан 41. Закона о здравственом осигурању и здравственој заштити и омогућили људима да имају право да са књижицом оду код стоматолога и поправе зубе на терет средстава РФЗО. Захваљујем се.

ПРЕДСЕДНИК: Стављам на гласање овај предлог.

За 18, није гласао 121, од 139 народних посланика.

Народна скупштина није прихватила овај предлог.

ПРЕДСЕДНИК: Народни посланик Марко Ђуришић предложио је да се дневни ред седнице допуни тачком – Предлог закона о допунама Закона о порезу да додату вредност. Изволите.

МАРКО ЂУРИШИЋ: Хвала, поштована председнице. Ово је не знам који пут да тражимо стављање на дневни ред допуне Закона о порезу на додату вредност, чија је суштина да се храна за бебе опорезује посебном стопом за порез, уместо 20% – 10%.

Иза ове наше идеје, сигурно то већ знате али није згорег поновити, стоји наша жеља да држава покаже да води бригу о томе како ће изгледати будућност Србије.

Слажемо се сви да се Србија данас, међу бројним проблемима, сусреће и са проблемом беле куге, да се сваке године све мање и мање беба рађа у Србији и да је један од разлога за то тежак економски положај младих људи, који се, због малих примања или немогућности да уопште остваре било какво примање и нађу посао, не одлучују за ступање у брак, не одлучују се за оснивање породице, и наша идеја је била да овом једном малом мером покажемо да држава води бригу о томе, води бригу о будућности и жели нешто да уради.

Нажалост, свих ових, чини ми се, осам-девет седница, колико смо ово покушавали да ставимо на дневни ред, скупштинска већина није имала разумевања. Нажалост, мислим да ће тако бити и данас.

Оно што је можда најтрагичније и највише забрињава у односу на ове претходне седнице кад смо ово покушавали да ставимо на дневни ред, ово је прва седница после усвајања буџета, где нисмо могли у буџету за 2016. годину да видимо ни једну једину меру Владе која би ишла ка решавању проблема смањеног наталитета у Србији.

Све паре из буџета, у најбољем случају, како смо чули од надлежних министара, биће у истом износу као прошле године, тамо где нема смањења. И никаквих нових мера, никакве политике према борби за већи наталитет у Србији нема.

Позивам колеге посланике да урадимо нешто, да покажемо Влади да нешто треба да се промени, да овом мером натерамо Владу да дође овде са активним програмом мера које ће радити на повећању наталитета, јер, уколико нешто не урадимо данас, за 20 или 30 година, бојим се, биће прекасно. Хвала.

ПРЕДСЕДНИК: Стављам на гласање овај предлог.

За 24, није гласало 116, од 139 народних посланика.

Констатујем да Скупштина није прихватила овај предлог.

Народни посланик Марко Ђуришић предложио је да се дневни ред седнице допуни тачком – Предлог закона о изменама и допунама Закона о порезима на имовину. Изволите.

МАРКО ЂУРИШИЋ: Хвала, поштована председнице. Овај закон већ скоро шест месеци у име посланичке групе Борис Тадић – Социјалдемократска странка, Заједно за Србију, Зелени Србије покушавамо да ставимо на дневни ред. Суштина закона је да се измени начин обрачуна пореза на имовину.

Неколико кључних ствари је ту. Пре свега, да се порез на имовину за домаћинства обрачунава не као досада, него да се ослобађа плаћања пореза по 25 квадратних метара по домаћинству за сваког обвезника. То би, у просеку, значило да једна породица, уколико живи у стану или кући површине до 100 квадрата, просечна породица од четири члана, не би плаћала, била би ослобођена плаћања пореза на ту површину, а плаћала би порез на евентуалну разлику, уколико она постоји.

Друга измена је да се неопорезиви део земљишта до десет ари рачуна, односно одбија уколико је та површина већа од десет ари. Наиме, данас, због непрецизности закона, пореске управе обрачунавају порез на целу површину уколико је површина земљишта већа од десет ари, а не само на разлику. Трећа, важна измена је да порез на имовину не може да буде већи од 7% од износа пореза утврђеног за претходну календарску годину.

Све ово Влада је у свом образложењу одбила, као, нажалост, и посланици, који ниједном нису подржали да се ово стави на дневни ред, али са друге стране, посланици, Влада, предложили су нам буџет који смо усвојили пре два дана, који предвиђа заједно са пратећим законима нове намете за грађане, нове, повећане акцизе на гориво, на алкохолна пића, акцизу на обрачунату снагу и нове намете које грађани тешко да ће моћи да плате у 2016. години.

Неке локалне самоуправе су увиделе овај проблем па најављују да ће за 2016. годину другачије обрачунати порез на имовину или га евентуално умањити, али мислимо да начин обрачуна како је сада предложено Законом о порезу на имовину није добар и предлажем овај други, за који сматрамо да је правичнији и у ова тешка времена за грађане прихватљивији, и позивам вас да дате подршку да се овај закон нађе на дневном реду Скупштине, да макар у некој мери олакшамо живот грађанима и омогућимо им да изврше своје обавезе према држави.

ПРЕДСЕДНИК: Стављам на гласање овај предлог.

За 16, није гласало 123, од 139 народних посланика.

Констатујем да Скупштина није прихватила овај предлог.

Народни посланик Марко Ђуришић предложио је да се дневни ред допуни тачком – Предлог закона о престанку важења Закона о привременом уређивању и начину исплате пензија. Изволите.

МАРКО ЂУРИШИЋ: Ово је последњи од три закона које ја од почетка јесењег заседања у име посланичке групе Борис Тадић – СДС, ЗС и ЗЗС покушавам да ставим на дневни ред – закон о престанку важења Закона о привременом уређивању и начину исплата пензија. Мислим да је апсолутно неопходан и да нас је дискусија о буџету прошле недеље за 2016. годину додатно уверила у то.

Влада је пре скоро 14 месеци дошла са предлогом закона који је ова скупштинска већина усвојила и којим је цео терет фискалне консолидације пребацила на терет грађана, на терет пензионера и на терет запослених у јавној управи. После 14 месеци, нажалост, можемо да видимо да других уштеда у буџету, осим оних остварених на умањењу плата и пензија, нема. Држава није спремна ни у 2016. години да уради ништа што би довело до тога да се створе услови за престанак важења овог закона.

Мислимо да је потребно да Скупштина натера Владу да ради боље, да предузме праве реформе, да се позабави реформом државне управе, да крене коначно да ради нешто на стварању ефикасне државе, да терет фискалне консолидације поднесе држава – тако што ће рационалније и мање да троши, тако што ће да буде ефикасна и тако што ће да ради на привлачењу страних инвестиција, али и да подстакне домаће инвестиције. Свега тога нема. Влада самозадовољно наставља са смањивањем, са штедњом над грађанима и ми сматрамо да је то неприхватљиво.

Зато вас позивам да подржите овај закон како бисмо послали Влади јасну поруку да је на погрешном путу и да нешто треба да се мења.

Наш предлог закона подразумева да се пензије врате на онај ниво пре смањења, као и да се разлика у исплаћеним пензијама исплати током 2016. године. Мислимо да је то једино правично решење, јер та разлика и тај новац који је држава узела пензионерима, по нашем дубоком уверењу, кад-тад ће морати да се врати. Када суд у Стразбуру донесе одлуку да су ове одлуке у супротности са законом, створиће се јавни дуг и боље да тај дуг вратимо сада док је мањи него када дуг нарасте.

Молим вас, председнице, да утврдимо кворум, јер ја видим много више картица него посланика у сали. Хвала вам.

ПРЕДСЕДНИК: Молим да утврдимо кворум. Убаците своје картице у посланичке јединице.

Присутно је 103 посланика. Не могу да ставим на гласање. Одређујем паузу од пет минута. Молим да посланици дођу у салу да наставимо рад.

(После паузе – 11.15)

ПРЕДСЕДНИК: Молим вас да установимо кворум.

Констатујем да имамо 127 присутних и да можемо да наставимо да радимо.

Треба да ставимо прво на гласање предлог који је изложио Марко Ђуришић.

Стављам на гласање овај предлог.

За 15, није гласало 126, од укупно 141 народног посланика.

Констатујем да није прихваћен предлог.

Народни посланик Ласло Варга предложио је да се дневни ред седнице допуни тачком – Предлог закона о изменама Закона о пензијском и инвалидском осигурању.

Реч има народни посланик Ласло Варга. Изволите.

ЛАСЛО ВАРГА: Хвала, госпођо председнице. Даме и господо народни посланици, питање пензијског и инвалидског осигурања осигураника пољопривредника је питање које је дуго времена нерешено, практично гурано под тепих. О овом проблему је у овом парламенту било пуно пута речи, али без обзира на то, ништа се у пракси није дешавало.

Није случајно што једна од кључних тачака коалиционог споразума СВМ и СНС било управо ово питање, дакле решавање висине обавеза за пензијско и инвалидско осигурање пољопривредника. Након тога, крајем прошле године, дакле пре отприлике годину дана, формирана је радна група у оквиру Владе која је имала за циљ и задатак да изради и предложи Народној скупштини решење за овај проблем, за ово питање. Нажалост, протекло је скоро годину дана, или можда чак и више од годину дана и опет се ништа не дешава.

Ја сам 23. октобра поднео Народној скупштини два предлога закона којим би овај проблем био решен. С једне стране, предложио сам измене Закона о пензијском и инвалидском осигурању, са друге стране измену и допуну Закона о доприносима за обавезно социјално осигурање. Та два закона предлажем да се ставе на дневни ред. Ја сам предложио да до одређене границе, до три хектара, пољопривредници буду ослобођени обавезе плаћања доприноса за пензијско и инвалидско осигурање.

Када сам овај предлог саставио и поднео, онда је то била нека реална цифра, неки реалан цензус. Након драстичног смањења субвенција за пољопривреднике, након будућег доношења закона о пољопривредном земљишту, сигурно тај цензус више није реалан, али без обзира на све, у једном тренутку мора се ово питање наћи на дневном реду овог парламента.

Уколико се то не деси, и уколико... Наравно, примењиваће се нов систем субвенција, донеће се нов закон о пољопривредном земљишту и због свега тога, а и због нереалне висине доприноса за пензијско и инвалидско осигурање, огроман број пољопривредника ће доћи у безизлазну ситуацију, доћи ће практично у лични стечај.

Наравно, свестан сам чињенице да се јако ретко у овом парламенту стављају на дневни ред предлози који подносе народни посланици, и ни овај предлог неће бити стављен на дневни ред, ево завршавам, али то не значи да заиста у наредном периоду… (Искључен микрофон.)

ПРЕДСЕДНИК: Хвала. Стављам на гласање овај предлог.

` За 14, није гласало 134, од 148 народних посланика.

Народна скупштина није прихватила овај предлог.

Народни посланик Ласло Варга предложио је да се дневни ред седнице допуни тачком – Предлог закона о измени и допуни Закона о доприносима за обавезно социјално осигурање.

Да ли желите реч?

(Ласло Варга: Не.)

Не. Захваљујем.

Стављам на гласање овај предлог.

За 15, није гласало 135, од 148 народних посланика.

Народна скупштина није прихватила овај предлог.

Само један моменат. Вас ћу питати, нисам сигурна – да ли је прошао Предлог закона о престанку важења Закона о привременом уређивању начина исплате пензија? Хвала.

Народна посланица Бранка Каравидић предложила је да се дневни ред седнице допуни тачком – Предлог закона о измени Закона о јавном информисању. Изволите.

БРАНКА КАРАВИДИЋ: Захваљујем, госпођо председнице. Колеге посланици, извештај Европске комисије о стању у српским медијима од пре више од месец дана је, нажалост, поражавајући. Нема напретка ни у примени Закона о јавном информисању и медијима. Напротив, има назадовања.

Обавеза да се до августа у Регистар медија упишу сви власници, директни или индиректни, који поседују више од 5% удела у власничкој структури још није заживело. Усвајање сета медијских закона августа 2014. године је, нажалост, једини успех који Европска комисија признаје. Дакле, нисмо се макли од августа 2014. године.

Да ли нам је важно да знамо ко су власници медија, сви они који на неки начин утичу на формирање нашег мишљења? Ту не мислим само на оне који су обавезни да се упишу у Регистар, са више од 5% удела у власничкој структури, већ и на оне који поседују мање од 5% удела а врше ефективну контролу над уређивачком политиком, као и изворима финансирања више медија. Пракса је, нажалост, показала да има и таквих случајева.

Мој предлог у име посланичке групе Борис Тадић – СДС је измена Закона о јавном информисању и медијима и предвиђа да се у Регистар медија морају уписати сви власници, директни или индиректни, без обзира на висину удела у оснивачком капиталу. На тај начин ћемо обезбедити транспарентност власничке структуре, што ће допринети враћању поверења грађана у медије, а истовремено ће смањити могућност евентуалних злоупотреба или недозвољених утицаја на медије.

Подсетићу вас да је једно од Уставом загарантованих права и право на информисање, али и својинске односе, као и контролу законитости располагања средствима правних лица. Из тих разлога вас позивам да подржите овај предлог да се измене овог закона нађу на дневном реду ове седнице. Напомињем да не треба занемарити ни недавну изјаву известиоца Европског парламента Дејвида Мекалистера о својој забринутости због ситуације са медијима у Србији. Хвала.

ПРЕДСЕДНИК: Хвала. Стављам на гласање овај предлог.

За 16, није гласао 131, од 147 народних посланика.

Народна скупштина није прихватила овај предлог.

Народни посланици Зоран Живковић и Владимир Павићевић предложили су да се седница допуни тачком – Предлог закона о планирању и уређењу простора и насеља. Изволите.

ВЛАДИМИР ПАВИЋЕВИЋ: Даме и господо народни посланици, поштована председнице Народне скупштине, добра је демократска пракса и демократски је обичај, поштована господо, у представничким демократијама да народни посланици већине прихвате да се на седници Скупштине расправља и о законодавним пројектима опозиције, поштована господо.

Један такав законодавни пројекат поднели смо Народној скупштини ми, народни посланици Нове странке, у виду потпуно новог, целовитог предлога закона о планирању и уређењу простора и насеља. Ми предлажемо, даме и господо народни посланици, да се наш предлог о планирању и уређењу простора и насеља уврсти у дневни ред ове, Девете седнице Другог редовног заседања Народне скупштине у 2015. години.

Подсећам народне посланике да овај законодавни пројекат чучи у скупштинској процедури већ месецима, да је он настао као реакција на Предлог измена и допуна Закона о планирању и изградњи, који је у Народној скупштини у децембру овде бранила министарка Михајловић, и ми смо тада имали неколико примедби.

Прва, основна примедба била је, а то смо и говорили госпођи Михајловић, да није било упутно да се мења и допуњује постојећи закон, већ да је било неопходно да се припреми потпуно нови предлог закона о планирању и изградњи, како га је именовала госпођа Михајловић, а ми смо наш предлог назвали законом о планирању и уређењу простора и насеља.

Да смо ми још тада били у праву, потврдило се само две недеље након што је овде у Скупштини усвојен тај предлог закона о планирању и изградњи, када смо морали, само две недеље касније, да расправљамо о предлозима за измене закона који је пре две недеље усвојен. За нас је то био повод да један такав закон назовемо крпежом од закона. То није био једини такав закон овде, поштована господо, било их је много.

Ми предлажемо да уместо удара на владавину права, а сваки пут када се срећемо са крпежом од закона то је удар на владину права, да уместо тога, даме и господо народни посланици, отворимо расправу о једном предлогу закона на ком су радила стручна лица, који је смештен на 200 страница, у 81 члан и који се зове – закон о планирању и уређењу простора и насеља.

Подсећам још једном, стављање на дневни ред и ове тачке данас био би доказ демократске праксе и поштовања демократских обичаја и код нас.

ПРЕДСЕДНИК: Хвала. Стављам на гласање овај предлог.

За 14, није гласало 133, од 147 народних посланика.

Народна скупштина није прихватила овај предлог.

Народни посланици Зоран Живковић и Владимир Павићевић предложили су да се дневни ред допуни тачком – Предлог закона о допунама Закона о високом образовању. Изволите.

ВЛАДИМИР ПАВИЋЕВИЋ: Даме и господо народни посланици, поштована председнице Народне скупштине, народни посланик Зоран Живковић и ја предлажемо народним посланицима да се у дневни ред ове, Девете седнице Другог редовног заседања у 2015. години уврсти и наш предлог допуна Закона о високом образовању.

Поштована господо, постоји једна велика иновација коју ми образлажемо сваки пут када хоћемо да и овај предлог закона буде једна тачка дневног реда једне седнице наше народне скупштине. Та новина, поштована господо, зове се плагијатограф.

Ми желимо, поштована господо, да се измери, када се пишу радови, шта је чије, ко је од кога преписивао а да то није наводио и, када се утврди да је неко преузео туђу идеју, туђе речи, туђе реченице, пасусе, а некада и поглавља у целости, да се докторат, магистратура, мастер рад, дипломски рад такве особе пребрише преко једног института плагијатографа, поштована господо.

Наш предлог је да се у Закон о високом образовању дода један велики принцип који постоји у системима високог образовања сваке европске демократске државе, а то је принцип академске честитости. Принцип академске честитости се заснива на самосталној изради писаних радова и стриктном поштовању туђих ауторских права.

Ми сматрамо да је нужна оваква интервенција у нашем систему високог образовања, због тога што смо, нарочито у последње две године, сви ми овде, и не само ми народни посланици него и чланови академске заједнице, грађани наше републике изложени једној тешкој поплави плагијата и плагијатора. А овде, овим поводом, желим да подсетим да је плагијат најтежи облик прекршаја принципа академске честитости.

Обавеза је нас који деламо у институцији која се зове Народна скупштина, а подсећам још једном да је наша народна скупштина централна политичка институција у нашем уставном систему, да реагујемо на ову тешку поплаву плагијата као институција, а примерена реакција јесте дефинисање академске честитости међу оним основним принципима, начелима на којима почива наш систем високог образовања.

Сматрам, поштована господо, да би било примерено да једном коначно и овде, у нашој народној скупштини, отворимо расправу о овом великом проблему са којим смо суочени посебно у ове две године. Хвала.

ПРЕДСЕДНИК: Хвала. Стављам на гласање.

За 17, није гласао 131, од 148 народних посланика.

Народна скупштина није прихватила овај предлог.

Народни посланик Душан Милисављевић предложио је да се дневни ред седнице допуни тачком – Предлог закона о допунама Закона о полицији. Изволите.

ДУШАН МИЛИСАВЉЕВИЋ: Поштована председнице, поштоване колегинице и колеге народни посланици, као и прошле недеље, и ове недеље ћу вам рећи да овај предлог законског решења не долази од посланичког клуба Демократске странке. Посланички клуб Демократске странке подржава ово законско решење.

Промена Закона долази од храбрих жена које су претрпеле насиље и које су смогле снаге да кажу не насилницима, које су покренуле националну кампању да пробуде свест на Балкану, да пробуде свест у Србији да није нормално да се жена бије и да није нормално да се насилник штити, да је потребно да се жртва заштити и држава Србија се потписивањем Истанбулске конвенције обавезала да штити жртву насиља.

Оно што желим да вам кажем и да поделим са вама јесте да овај законски предлог долази из Аутономног женског центра и свих женских организација које се боре за права жена, које су стале у заштиту жена које су претрпеле насиље и траже од Републичке владе, траже од нас да их подржимо и да законским решењем насилника привремено, на 14 дана, изместимо из породичног дома, јер није нормално, сложићете се, да жена која претрпи насиље, која је у модрицама, која је са крвним подливима, са посекотинама бежи из свог породичног дома, да се крије у „сигурној кући“, а да насилник остане у кући да гледа телевизор.

Ово су законска решења која су многе европске земље прихватиле и надам се да ће Србија, која иде ка Европи, која ће постати члан ЕУ, прихватити ово законско решење.

Желим са вама да поделим информацију да је само у прошлој години било 6.000 случајева пријављеног насиља над женама. Од тога је 3.642 случаја прослеђено тужилаштву, да је тужилаштво донело 1.712 пресуда, да су од тога само 634 затворске казне, да је тужилаштво прошле године изрекло само 70 мера исељења насилника, а да је 1.250 жена напустило свој дом и отишло у „сигурну кућу“.

Желим да вам дам и један податак, поштована председнице, и замолићу вас можда нешто што није уобичајено у овој скупштини, да је само у прошлој години 33 наших суграђанки, наших дама, наших жена изгубило живот у породичном насиљу. Тридесет три жене су изгубиле живот у породичном насиљу прошле године у Србији. Спрам жеље да скренемо пажњу на ово, желим да преостало време ћутим и одам почаст овим женама које су изгубиле живот у породичном насиљу.

(Народни посланик Душан Милосављевић ћутањем одаје почаст женама које су изгубиле живот у породичном насиљу.)

ПРЕДСЕДНИК: Захваљујем. Стављам на гласање овај предлог.

За 26, није гласало 120, од 146 народних посланика.

Народна скупштина није прихватила овај предлог.

Народна посланица Гордана Чомић предложила је да се дневни ред седнице допуни тачком – Предлог закона о изменама Закона о оружју и муницији. Изволите.

ГОРДАНА ЧОМИЋ: Захваљујем. Наша идеја и предлог скупштинској већини, односно свима нама народним посланицима јесте да мењамо Закон о оружју и муницији тако што би били обавезни здравствени прегледи, односно лекарски прегледи имаоца, држаоца и лица која имају право на ношење и коришћење ватреног оружја.

Ово се превасходно односи на лица која имају револвере, пиштоље, много више него, на пример, на људе који су ловци, чланови удружења ловаца, који имају пушке, прво, због тога што ова група људи која се бави ловом и поштује ватрено оружје и не користи или врло ретко имате коришћење пушке за убиство других људи, и наравно, не односи се директно ни на људе овлашћене да користе оружје као службена лица, јер они и овако и онако пролазе тестове и прегледе.

Односи се на огроман број људи у Србији који имају легално или нелегално оружје, превасходно на ове који имају легално, од државе дату дозволу за држање, ношење или коришћење ватреног оружја, односно пиштоља и револвера.

Неопходно је да те људе у неким временским роковима, о којима се можемо договарати, наш предлог може бити амандманима и мењан, али сматрамо да је неопходно да их подвргнемо лекарском прегледу, здравственој заштити, да бисмо били сигурни да је лице које оружје поседује или има дозволу за ношење и коришћење здравствено спремно да то оружје користи.

Сведоци смо трагичних нестанака живота у породицама, на улицама, у кафанским свађама, у аутомобилским несрећама, када људи прелако потежу оружје и остају да се кају, ако су правоснажно осуђени, целог свог живота, када људи који, живећи у посттрауматном, постконфликтном друштву, у друштву изузетних тешкоћа за стабилан живот, у поратном друштву, имају вероватноћу да је њима, пре свега, помоћ да се у неком временском року виде по законској обавези и да добију потврду о добром здравственом стању.

То је заједничка корист. Не ради се о страначком закону, већ се ради о општедруштвеној користи. Хвала вам.

ПРЕДСЕДНИК: Хвала. Стављам на гласање предлог.

За 13, нису гласала 132, од 145 народних посланика.

Народна скупштина није прихватила овај предлог.

Народни посланик Драган Шутановац предложио је да се дневни ред седнице допуни тачком – Предлог закона о допунама Кривичног законика. Изволите.

ДРАГАН ШУТАНОВАЦ: Поштована председнице, уважене колеге и, посебно, колегинице, ово је предлог закона који износимо по шести пут, нажалост. Од прошле недеље, када сте, поштована председнице, рекли да ћемо имати прилику да разговарамо на нивоу шефова посланичких група, то се није десило.

О чему се ради? Напросто, по званичном извештају МУП-а, последње тромесечје које смо разматрали, имамо пораст насиља у породици од преко 40%. Ако знамо статистику, да су у последњој години убијене 33 жене, од чега 15 ватреним оружјем, од чега седам пушком, осам пиштољем, сматрамо да је неопходно донети закон који ће насилницима у породици одузети могућност да легално поседују оружје којим извршавају масовно убиство или убиство.

Подсећам, овај предлог је настао након 17. маја, када се у Кањижи десило једно велико, масовно убиство, а када се извесни Раде Шефер, након што је био у полицији, приведен, а услед чега му није одузето легално оружје, вратио кући и извршио убиство шесторо људи. Неко ће рећи да убиства могу да се дешавају не само ватреним оружјем, али сложићемо се да не може да се деси убиство шесторо људи уколико немате ватрено оружје.

И није ово једини пример, није ово једини случај. Посебно желим да апелујем на даме које седе у Парламенту да имају у виду да смо прошле године имали шест хиљада пријављених случајева насиља у породици. Чули смо да је око 3.640 тужбених захтева отишло према суду, а само је 712 пресуда. Жене су у Србији, нажалост, угрожене. Жене у Србији немају могућност да остану у свом дому уколико дође до насиља у породици. Жене у Србији беже у „сигурне куће“. Жене у Србији су жртве великог насиља, које има трагичне последице.

Ово је шести пут да покушавам да апелујем на вас и обећавам да нико од посланика ДС неће учествовали у расправи приликом доношења овог закона. Овај закон није страначки закон, овај закон је надстраначки закон и у интересу свих грађана Србије а поготову оног дела нашег друштва које је, на жалост, угњетавано и које се и данас угњетава.

Очекујем вашу подршку. Уколико имате неки бољи предлог, ставите га на гласање и ми ћемо га сигурно подржати. У међувремену, сматрамо да је ово најцелисходнија ствар. Подсећам још једном, неко ће рећи да постоје већ закони по којима то функционише. То, напросто, није тачно. Јер, да постоји такав закон, не би се десила трагедија у Кањижи приликом које је убијено шесторо људи, а пре тога је убица био у полицији и није му одузето оружје.

ПРЕДСЕДНИК: Хвала. Стављам на гласање овај предлог.

За 22, није гласало 126, од 148 народних посланика.

Констатујем да Скупштина није прихватила овај предлог.

Народна посланица Гордана Чомић предложила је да се дневни ред седнице допуни тачком – Предлог одлуке о образовању анкетног одбора ради утврђивања чињеница и околности које су довеле до хеликоптерске несреће у којој је живот изгубило седам особа. Изволите.

ГОРДАНА ЧОМИЋ: Захваљујем. Јуче је девет месеци од 13. марта 2015. године, када је, при завршетку спасилачке мисије коју је усменом наредбом одобрио министар одбране, погинуло седморо људи.

Две комисије су радиле извештаје и наша намера је непосредно после трагичног догађаја, и не само зато што је тај догађај толико трагичан да је нестанак седморо људи, по нама, довољан разлог да се сви могући детаљи о тој несрећи прибаве, него зато што сматрамо да је Скупштина место на којем се утврђује одговорност свих из извршне власти, па тако и оних који су учествовали у субординацији, односно од министра одбране који је дао усмену наредбу до последњег лица у субординацији.

Наш анкетни одбор није ни опозициони ни већински, он је састављен по правилима како раде анкетни одбори – превасходно би имао за циљ да нађе одговор на два важна питања која немају одговор ни у првом ни у другом извештају комисије.

О томе шта ради тужилац, ми немамо информацију. Имамо само информације да је дисциплински суд двојицу генерала казнио забраном напредовања, што сматрамо непримереним, јер је министар тај који је издао наредбу мимо протокола субординације, а двојица генерала би била кажњена прихватили кршење субординације или не, само што за њих, изгледа, не важи владавина права.

Дакле, два питања остају без одговора.

Прво је – на основу чијих, којих информација, ко је обавестио министра одбране, ко му је доказао да је потребно наредити спасилачку мисију „Хеликоптер“, ко га је обавестио о условима тако да он може да направи ту процену?

На то питање нигде нема одговора. Ми га сматрамо изузетно важним, јер је, очигледно, министар проценио да је онај ко му је информацију дао довољно кредибилан да може без писмених наредби, усмено, у субординацији да издаје даља наређења и да покрене спасилачку мисију „Хеликоптер“. Ово о министру говори то што је месецима касније он рекао да је поносан, да би поново све урадио. Ја се надам да ће једном разумети шта је рекао том реченицом.

Друго питање је – ко је мењао план лета летилице када је већ била на путу у Београд? Ко је одређивао место где ће летилица да слети?

То су два питања која су кључна за испитивање одговорности. Ми кривичне пријаве, истраге остављамо тужилаштвима, али ово сматрамо неопходним за рад Скупштине да би било одговорног понашања на свим местима на којој Скупштина било кога бира, а Скупштина бира министра одбране, није обрнуто. Хвала вам.

ПРЕДСЕДНИК: Хвала. Стављам на гласање овај предлог.

За 13, није гласало 136, од 149 народних посланика.

Констатујем да Скупштина није прихватила овај предлог.

Народни посланик Драган Шутановац предложио је да се дневни ред седнице допуни тачком – Предлог одлуке о образовању анкетног одбора ради утврђивања чињеница и околности у којима се догодило прислушкивање и објављивање транскрипта разговора Лидије Удовички, „Континентал винд Србија“, и Бојана Пајтића, председника Покрајинске владе и ДС, с обзиром на чињеницу о наводном покушају корупције учињеном од стране директора ЈП ЕМС Николе Петровића.

ДРАГАН ШУТАНОВАЦ: Уважене посланице и посланици, сведоци смо да је почетком октобра Србију потресала још једна велика афера, афера која се тицала нелегалног слушања председника Владе Војводине и председника ДС, када је објављен транскрипт разговора у ком се види да су поједини људи у једном послу, који је требало да буде и државни посао, тражили одређене надокнаде, односно, практично, мито.

Оно што можемо да закључимо јесте да, нажалост, и поред тога што је тужилаштво декларативно, у медијима, реаговало, немамо никакав епилог овог случаја, то је случај од почетка октобра, а немамо епилоге ни случајева ранијих тајних, незаконитих слушања, о којима је говорио ни више ни мање него председник Републике Томислав Николић.

Србија постаје земља афера, Србија постаје земља полиграфа, Србија постаје земља у којој се у таблоидима оптужује, пресуђује и извршавају казне, а да притом не постоји, очигледно, довољно жеље код оних који су плаћени и надлежни да врше овакве истраге да се то коначно и реши. Због тога посланици ДС сматрају да је неопходно да коначно ту ствар спустимо у Парламент Србије, да оформимо анкетну комисију која ће на прави начин дати одговоре на она питања која брину грађане Србије.

Питања се односе пре свега на то ко тајно и незаконито, мимо сваког овлашћења, врши тајно слушање и прислушкивање пре свега грађана Србије. Када кажем грађана Србије, мислим да су сви грађани Србије практично угрожени тиме што се дешава, а и државни функционери, почевши од председника Републике господина Томислава Николића, који је у више наврата говорио да се његов телефон слуша, и наравно, председника Покрајинске владе господина Бојана Пајтића, чији је транскрипт разговора, за који је он потврдио да је аутентичан, изашао у медијима, о ком се причало чак и у Конгресу, односно Сенату САД.

Ова афера је потресала не само грађане унутар наше државе, ова афера је добила и међународни карактер. Ишла је толико далеко да је нашег премијера г. Вучића сачекало писмо сенатора и конгресмена, који су упутили то писмо потпредседнику Америке, у ком се каже да његови најближи сарадници учествују у коруптивним стварима у Србији.

Мислимо да је то једини прави начин да скинемо љагу и са његових сарадника, уколико је нема, и да коначно заштитимо грађане Србије од самовоље оних који данас злоупотребљавају технику, односно имају могућност да тајно незаконито прислушкују и највише државне функционере и обичне грађане у Србији. Захваљујем.

ПРЕДСЕДНИК: Хвала. Стављам на гласање овај предлог.

За 12, није гласало 138, од 150 народних посланика.

Народна скупштина није прихватила овај предлог.

Народни посланик Петар Петровић предложио је да се обави заједнички начелни и јединствени претрес о: Предлогу закона о извршењу и обезбеђењу, Предлогу закона о изменама и допунама Закона о јавном бележништву, Предлогу закона о изменама и допунама Закона о уређењу судова, Предлогу закона о допуни Закона о судијама, Предлогу закона о допунама Закона о јавном тужилаштву, Предлогу закона о изменама и допунама Закона о Високом савету судства, Предлогу закона о изменама и допунама Закона о Државном већу тужилаца, Предлогу закона о изменама и допунама Закона о Правосудној академији, Предлогу закона о изменама и допунама Закона о судским таксама и Предлогу закона о потврђивању Споразума између Владе Републике Србије и Владе Републике Пољске о узајамној заштити тајних података; и заједнички начелни претрес о: Предлогу закона о изменама и допунама Закона о здравственој заштити, Предлогу закона о изменама Закона о здравственом осигурању и Предлогу закона о изменама и допунама Закона о здравственој документацији и евиденцијама у области здравства.

Да ли посланик Петар Петровић жели реч? (Не.) Захваљујем.

Стављам на гласање овај предлог.

За 135, нису гласала два, од 150 народних посланика.

Констатујем да је Скупштина прихватила овај предлог.

Пошто смо се изјаснили о предлозима за стављање на дневни ред седнице аката по хитном поступку, предлозима за допуну дневног реда и о предлогу за спајање расправе, на основу члана 93. став 3. Пословника Народне скупштине, стављам на гласање предлог дневног реда у целини.

За 135, против – 12, уздржан – један, нису гласала два од 150 народних посланика.

Констатујем да је Народна скупштина утврдила дневни ред Девете седнице Другог редовног заседања Народне скупштине Републике Србије у 2015. години у целини.

Д н е в н и р е д:

1. Предлог закона о извршењу и обезбеђењу;

2. Предлог закона о изменама и допунама Закона о јавном бележништву;

3. Предлог закона о изменама и допунама Закона о уређењу судова;

4. Предлог закона о допуни Закона о судијама;

5. Предлог закона о допунама Закона о јавном тужилаштву;

6. Предлог закона о изменама и допунама Закона о Високом савету судства;

7. Предлог закона о изменама и допунама Закона о Државном већу тужилаца;

8. Предлог закона о изменама и допунама Закона о Правосудној академији;

9. Предлог закона о изменама и допунама Закона о судским таксама;

10. Предлог закона о потврђивању Споразума између Владе Републике Србије и Владе Републике Пољске о узајамној заштити тајних података;

11. Предлог закона о изменама и допунама Закона о здравственој заштити;

12. Предлог закона о изменама Закона о здравственом осигурању;

13. Предлог закона о изменама и допунама Закона о здравственој документацији и евиденцијама у области здравства.

Настављамо са дневним редом сутра у 10.00 часова. Захваљујем. Сад одбори раде.

(Седница је прекинута у 11.55 часова.)